Broj: 711-I-1082-M-59/21-02-19

Zagreb, 11. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Gorana Pauka, župana Šibensko-kninske županije do 3. lipnja 2021.g., za davanjem mišljenja Povjerenstva,** na 130. sjednici, održanoj dana 11. lipnja 2021.g., daje sljedeće

**MIŠLJENJE**

**I. Sukladno članku 20. stavku 3. ZSSI-a, u svezi s člankom 7. točkom d) ZSSI-a, dužnosnik Goran Pauk, župan Šibensko-kninske županije do 3. lipnja 2021., ne može istodobno s primanjem naknade plaće primati i naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora.**

**II. Dužnosnik Goran Pauk može nakon prestanka ostvarivanja prava na naknadu plaće početi primati naknadu za obnašanje dužnosti vanjskog člana Odbora za lokalnu i regionalnu samoupravu Hrvatskog sabora.**

Obrazloženje

Zahtjev za davanjem mišljenja Povjerenstva podnio je dužnosnik Goran Pauk, župan Šibensko-kninske županije do 3. lipnja 2021.g. U knjigama ulazne pošte zahtjev je zaprimljen dana 10. lipnja 2021.g., pod poslovnim brojem 711-U-2253-M-59/21-01-4, povodom kojeg se vodi predmet broj M-59/21.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Goran Pauk obnašao dužnost župana Šibensko-kninske županije u mandatu 2013.-2017. te u mandatu 2017.-2021., do 3. lipnja 2021.g. Stoga je povodom obnašanja navedene dužnosti Goran Pauk obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za mišljenjem navodi kako temeljem izbornih rezultata više nije župan Šibensko-kninske županije te bi iskoristio temeljem zakona svoje radno pravo slijedećih šest mjeseci. Dužnosnik navodi i kako je član Saborskog odbora za lokalnu i regionalnu samoupravu za što kao dužnosnik nije primao naknadu pa ga zanima može li sada u ovom statusu primati predmetnu naknadu.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo ukazuje kako je člankom 4. stavkom 1. ZSSI-a propisano da se plaćom dužnosnika u smislu ovog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Uvidom u podnesena Izvješća o imovinskom stanju dužnosnika Gorana Pauka utvrđeno je kako je navedeni dužnosnik dužnost župana Šibensko-kninske županije obnašao profesionalno, odnosno za istu primao plaću.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da župan, koji dužnost obavlja profesionalno, za vrijeme profesionalnog obavljanja dužnosti ostvaruje pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Člankom 90.a stavkom 4. navedenog Zakona propisano je da navedene osobe koje su dužnost obavljale profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Djelokrug poslova Odbora za lokalnu i područnu (regionalnu) samoupravu propisan je člankom 114. Poslovnika Hrvatskog sabora te obuhvaća poslove utvrđivanja i praćenja provođenja politike koji u postupku donošenja zakona i drugih propisa ima prava i dužnosti matičnoga radnog tijela u području koje se odnosi na pitanja ustrojstva, djelokruga i načina rada tijela jedinica lokalne i područne (regionalne) samouprave, osnivanje, ukidanje, spajanje jedinica lokalne i područne (regionalne) samouprave te funkcioniranje predstavničkih i drugih tijela jedinica lokalne i područne (regionalne) samouprave, financiranje jedinica lokalne i područne (regionalne) samouprave te pravni položaj zaposlenih u upravnim tijelima lokalne i područne (regionalne) samouprave.

Sukladno članku 115. Poslovnika Hrvatskog sabora, Odbor za lokalnu i područnu (regionalnu) samoupravu ima predsjednika, potpredsjednika i 11 članova iz reda zastupnika, a još devet članova imenuje se na prijedlog predstavničkog tijela jedinica lokalne, odnosno područne (regionalne) samouprave, i to: jedan iz Zagreba, Osijeka, Splita i Rijeke, dva iz jedinica područne (regionalne) samouprave, dva iz jedinica lokalne samouprave-općine (jedan iz kontinentalnog, a jedan iz priobalnog dijela Republike Hrvatske) te jedan iz reda pravnika.

Odlukom o mjerilima za utvrđivanje primanja i naknadama troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uključeni u njihov („Narodne novine“ broj. 14/03., 70/04., 74/09.., 12/13. i 37/19.) propisana su mjerila za utvrđivanje primanja i naknade troškova znanstvenim, stručnim i javnim djelatnicima koji su članovi radnih tijela Hrvatskoga sabora ili su uključeni u njihov rad, sukladno odredbama Poslovnika Hrvatskoga sabora.

Točkom II. navedene Odluke propisano je da članovi radnog tijela Hrvatskoga sabora imenovani iz reda znanstvenih, stručnih i javnih djelatnika za svoj rad u radnom tijelu imaju pravo na mjesečnu novčanu naknadu koja im se isplaćuje mjesečno unatrag u visini koja se utvrđuje množenjem osnovice za obračun plaće državnih dužnosnika utvrđene Zakonom o obvezama i pravima državnih dužnosnika s koeficijentom 0,60.

Iako vanjski članovi odbora Hrvatskog sabora nisu dužnosnici u smislu odredbi članka 3. ZSSI-a, obavljanje ove dužnosti, u konkretnom slučaju vanjskog člana Odbora za lokalnu i regionalnu samoupravu Hrvatskog sabora, imajući u vidu njegove ovlasti i način imenovanja članova tog Odbora, nedvojbeno predstavlja obavljanje druge javne dužnosti.

U konkretnom je slučaju dužnosnik u predmetni Odbor Hrvatskog sabora imenovan kao predstavnik jedinice regionalne samouprave, sukladno Poslovniku Hrvatskog sabora, u razdoblju kada je obnašao dužnost župana Šibensko-kninske županije, iz čega proizlazi da je obnašanje dužnost vanjskog člana Odbora povezano s obnašanjem dužnosti župana Šibensko-kninske županije, iako ne proizlazi izravno iz njezina obnašanja.

Obzirom da se člankom 4. stavkom 1. ZSSI-a svaka naknada za obnašanje dužnosti smatra plaćom, to se i naknada na koju dužnosnik ima pravo povodom prestanaka obnašanja dužnosti župana također smatra plaćom u smislu navedene odredbe ZSSI-a.

Stoga primanje naknade koja pripada članovima Odbora Hrvatskog sabora za one dužnosnike koji istovremeno već primaju plaću ili naknadu za neku javnu dužnost iz članka 3. ZSSI-a, predstavlja primanje dodatne naknade za poslove obnašanja javnih dužnosti u smislu članka 7. točke d) ZSSI-a. Dužnosnici koji nakon prestanka obnašanja dužnosti primaju naknadu plaće, ne mogu istovremeno primati i naknadu za obnašanje druge javne dužnosti, jer ih zabrana propisana navedenom zakonskom odredbom obvezuje i u razdoblju od 12 mjeseci od prestanka obnašanja dužnosti.

Nakon što dužnosnik Goran Pauk prestane ostvarivati naknadu plaće koja proizlazi iz obnašanja dužnosti župana Šibensko-kninske županije u mandatu 2017.- 2021., ne postoje zakonske zapreke da dužnosnik ostvaruje naknadu za obnašanje dužnosti člana navedenog Odbora Hrvatskog sabora.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Goran Pauk, osobnom dostavom
2. Objava na internetskoj stranici Povjerenstva
3. Pismohrana